夢仙謠
作者：曹勛
朝代：宋

paragraphs: 夢入蓬萊宮，岧嶤聳朱閣。
靈風翔紫烟，靄鬰生羅幕。
鸞鳳棲瑶林，咀嚼瑶華萼。
老龍戲滄洲，噴濤盪鱗角。
朱戶翳霄暉，翠殿開晴廓。
中有神仙人，緩步鏘金鐸。
顔貌盛芙蓉，舉止何綽約。
引我丹霞房，玉漿金罍酌。
更賜琅玕膏，笑談同飲啄。
仙童供蟠桃，盛以朱雲絡。
坐看移三山，驚波沸五岳。
下顧塵埃徒，奔走赴陵壑。
真人執我手，殷勤相付托。
若到紅塵中，莫染紅塵濁。
他年須是早歸來，奉迎當遣遼東鶴。